Oikeusministeri Antti Häkkäsen (kok.) mukaan oikeusministeriössä on jo meneillään selvitys seksuaalirikosten ja erityisesti lapsiin kohdistuvien rikosten rangaistuksista ja lakipykälistä.

Selvitys valmistuu alkuvuodesta.

– En ota vielä kantaa yksityiskohtiin, koska meillä on arviointi käynnissä, mutta lähtökohtaisesti suhtaudun hyvin kriittisesti lapsiin kohdistuviin seksuaalirikoksiin. Nyt analysoimme myös muiden maiden käytäntöjä ja katsomme tarkkaan viime vuosien rangaistuskäytännön. Sen jälkeen tehdään johtopäätöksiä.

Häkkänen ei halua ministerinä ottaa kantaa viime päivinä kuohuttaneeseen oikeuden päätökseen, jossa 23-vuotias mies tuomittiin 10-vuotiaan tytön seksuaalisesta hyväksikäytöstä mutta ei raiskauksesta.

– Yksittäisiin tapauksiin en ota kantaa. Perustuslaissa jo turvataan tuomioistuinten riippumattomuus.

Kiristyksiä on jo tehty

Selvityksessä tutkitaan esimerkiksi sitä, ovatko rikosten tunnusmerkistöt ajan tasalla ja riittävällä tasolla.

– Lasten osalta arviointi täytyy tehdä erityisen huolellisesti kokonaisuutena, Häkkänen sanoo.

Hän sanoo suhtautuvansa fyysiseen koskemattomuuteen liittyviin loukkauksiin erityisen vakavasti.

Häkkänen ei halua ennakoida, tuleeko kiristyksiä.

– Viime vuosina on tehty pieniä kiristyksiä muun muassa seksuaalirikosten osalta. Nyt arvioidaan, ovatko nämä riittäviä.

Ylen kyselyssä osa eduskunnan lakivaliokunnan jäsenistä pidentäisi lapsiin kohdistuvia seksuaalirikostuomioita tuntuvasti.